Hendrik pak die lewe aan met selfvertroueHendrik van der Poll van die Hoërskool Waterkloof het agt onderskeidings – in Afrikaans, Engels, wiskunde, lewensoriëntering, rekeningkunde, fisiese wetenskappe, geskiedenis en ekonomie – ingepalm. Sy ouers, Breggie en André, is albei dosente aan Unisa en hy hoop om eendag in hulle voetspore te volg en ŉ chemie-dosent te word. Hendrik beskryf homself as iemand wat baie hard kan werk en wat oor natuurlike leierseienskappe beskik. Hy glo dat ŉ mens nie op ander moet staatmaak vir jou geluk nie. “Jy is die enigste persoon wat vir jouself die lewe lekker kan maak.” Volgens hom is selfvertroue sy beste eienskap en sy swakste dat hy soms pessimisties kan wees. Hendrik het in gr. 11 en matriek die vakprys vir beste presteerder in ekonomie gewen. Daarby is hy ŉ belowende operasanger. Hendrik het ŉ jonger suster, Saretha, wat nog op skool is.